**Mesto Vrútky**

  Predkladacia správa

*Určené: na zasadnutie Mestskej rady dňa 16.9.2021 a Mestského zastupiteľstva vo Vrútkach dňa 21.09.2021.*

**Názov materiálu: Dodatok č. 2 k Zásadám hospodárenia a nakladania s majetkom mesta Vrútky v zmysle zákona č. 138/1991 Zb. §9 odstavec 1**

**Materiál obsahuje:** - predkladacia správa

 - dôvodová správa

 - Dodatok č. 2 k Zásadám hospodárenia a nakladania s majetkom mesta Vrútky č. 3/2018

 ***Návrh na* uznesenie :**

**Mestské zastupiteľstvo vo Vrútkach**

1. **p r e r o k o v a l o**návrh Dodatku č. 2 k Zásadám hospodárenia a nakladania s majetkom mesta Vrútky č. 3/2018
2. **s c h v a ľ u j e Dodatok č. 2 k Zásadám hospodárenia a nakladania s majetkom mesta Vrútky č. 3/2018**

**Stanovisko komisie finančnej, správy majetku, výstavby, územného rozvoja a životného prostredia:** odporúča MsZ schváliť Dodatok č. 2 k Zásadám hospodárenia a nakladania s majetkom mesta Vrútky č. 3/2018

**Spracoval a predkladá: JUDr. J. Rišianová,** vedúca odboru služieb

Vo Vrútkach, 26.08.2021

 ................................................... podpis predkladateľa

Dôvodová správa

Mesto Vrútky uznesením č. 36/2018 dňa 24.4.2018 prijalo Zásady hospodárenia a nakladania s majetkom mesta Vrútky č. 3/2018 (ďalej len Zásad hospodárenia), ktoré slúžia ako základná smernica pri využívaní majetku mesta Vrútky, a to najmä na plnenie úloh verejnoprávnej povahy: chrániť majetok mesta pred jeho zneužitím a pred nehospodárnym nakladaním a zabezpečiť jeho najefektívnejšie zhodnocovanie. Pri uplatňovaní uvedených zásad vzniká potreba úpravy, prípadnej novelizácie niektorých ustanovení Zásad hospodárenia, predovšetkým z dôvodu urýchlenia niektorých procesov, ktoré sú rutinné a nie je potrebné ich schvaľovanie mestským zastupiteľstvom.

 V predkladanom návrhu Zásad hospodárenia dopĺňame definíciu „tzv. zvyškových pozemkov“, aby nedošlo k dezinterpretácii takéhoto druhu pozemkov. Ide o presnejšie vymedzenie a precizovanie tohto pojmu, vzhľadom k skutočnosti, že predaje zvyškových pozemkov predstavujú 90% predajov mesta.

V posledných rokoch organizácie sieťových odvetví – SSE, SPP, TurVod, Martinská teplárenská a i., začali uplatňovať pri vkladaní sietí do pozemkov mesta inštitút vecného bremena. Týka sa to vloženia sietí vo výmere od 10 do 50 m2, ktoré sú buď v zelenom páse, v chodníku, miestnej komunikácii. Pred rokom 2015 to realizovali automaticky bez zaťažovania pozemkov mesta v katastri nehnuteľností. Ide o zaťaženie pozemkov, ktoré je pre občanov nevyhnutné, bez sietí nemôžu realizovať žiadnu výstavbu, preto nebýva dôvod zamietnutia zriadenia vecného bremena. Často ide o výmeny elektrických vedení, z dôvodu starých káblov, častých porúch, preto mesto má záujem na kvalitných dodávkach všetkých druhov energií do domácností občanov Vrútok. Na základe uvedeného navrhujeme presunúť túto kompetenciu schvaľovania zriadenia vecného bremena z mestského zastupiteľstva na primátora mesta.

V čl. 25 Zásad hospodárenia navrhujeme zvýšiť limit trvalého upustenia od vymáhania pohľadávok primátorom mesta z 10 EUR na 100,-EUR. Ide o zrýchlenie celého procesu keďže pri súčasnej zmene legislatívy v oblasti osobných bankrotov je množstvo pohľadávok, ktoré sú nevymožiteľné a sú nad 10,- EUR.

Súčasná prax a hlavne stavebný boom nás núti zvýšiť odpredaje pozemkov, vzhľadom k aktuálnym cenám na realitnom trhu. Túto skutočnosť odzrkadľuje návrh v prílohe č. 2 čl. 5. Zvýšenie sa týka najmä pozemkov zvyškových, o ktoré majú žiadatelia najväčší záujem.



**Dodatok č. 2 k zásadám hospodárenia a nakladania s majetkom mesta Vrútky č. 3/2018**

|  |  |
| --- | --- |
| **Názov a sídlo organizácie** | Mesto Vrútky, Námestie S. Zachara 4, 038 61 Vrútky |
| **Poradové číslo vnútorného predpisu** | 3/2018 |
| **Vypracoval** | JUDr. Ing. Jana Rišianová, vedúca odboru služieb MsÚ |
| **Schválilo** | Mestské zastupiteľstvo vo Vrútkach |
| **Účinnosť vnútorného predpisu** | 21.9.2021 |
| **Ruší sa vnútorný predpis** |  |
| **Prílohy** |  |

**Návrh**

**Dodatku č. 2 k Zásadám hospodárenia a nakladania s majetkom mesta Vrútky**

Mestské zastupiteľstvo vo Vrútkach (ďalej len „mestské zastupiteľstvo“) v súlade s § 6 ods. 1 a § 11 ods. 4 písm. g) zákona č. 369/1990 Zb. o obecnom zriadení v znení neskorších zmien a doplnkov, ako aj v súlade s § 9 ods 1 zákona č. 138/1991 Zb. o majetku obcí sa uznieslo na vydaní tohto dodatku č. 1 k Zásadám hospodárenia a nakladania s majetkom mesta Vrútky (ďalej len „Zásady“) zo dňa 25.04.2018 a v znení Dodatku č. 1 Zásad zo dňa 29.10.2019

**Čl. I**

**Úvodné ustanovenia**

1. Týmto dodatkom č. 2 sa Zásady menia a dopĺňajú nasledovne:

**Čl. II.**

**Predmet dodatku**

1. **V čl. 2** Základné pojmy ods. 9 sa pôvodný text nahrádza novým znením:

(9*) Zvyškovým pozemkom na účely týchto Zásad sa rozumie pozemok o výmere max. 200 m2, ktorý:*

1. *susedí s pozemkom vo vlastníctve žiadateľa – fyzickej osoby, na ktorom je postavená stavba vo vlastníctve žiadateľa a je samostatne nezastavateľný hlavnou stavbou,*
2. *sa nachádza medzi verejnými dopravnými komunikáciami, chodníkmi a pozemkom vo vlastníctve žiadateľa – fyzickej osoby, na ktorom je postavená stavba vo vlastníctve žiadateľa,*
3. *sa nachádza medzi vodným tokom a pozemkom vo vlastníctve žiadateľa – fyzickej osoby, na ktorom je postavená stavba vo vlastníctve žiadateľa,*
4. *sa nachádza pred rodinným domom a môže byť využívaný ako vstup, spevnená plocha, zeleň, predzáhradka,*
5. *sa môže posudzovať za zvyškový a zároveň musí zohľadňovať skutočnosť do akej miery po jeho odpredaji žiadateľovi, môže dôjsť k rozvojovým zámerom zahŕňajúcim pôvodný pozemok žiadateľa a nadobúdaný pozemok.*

2. **V čl. 4** Mestské zastupiteľstvo sa ruší ods 1 písmeno t)

3. **V čl. 5** Primátor do odseku 1 sa dopĺňa písmeno h) *schvaľuje zriadenie a zrušenie vecného bremena na nehnuteľnom majetku vo vlastníctve mesta.*

4. **V čl. 22** Zriadenie vecného bremena na majetku mesta

- ods. 1 sa pôvodný text nahrádza novým znením:

*(1) O zriadení vecného bremena na nehnuteľnom majetku vo vlastníctve mesta rozhoduje primátor.*

- ods. 6 sa ruší pôvodný text a nahrádza sa nasledovným znením:

*(6) Na základe písomnej žiadosti môže v odôvodnených prípadoch primátor mesta rozhodnúť o znížení odplaty alebo rozhodnúť o zriadení vecného bremena bezodplatne.*

- dopĺňa sa odsek (9) s nasledovným textom:

*(9) Primátor o zriadení vecného bremena môže informovať mestské zastupiteľstvo na jeho zasadnutiach.*

5. **V čl. 25** Nakladanie s daňovými a nedaňovými pohľadávkami a inými majetkovými právami

- ods. 9 hodnota *„10 EUR“* sa nahrádza hodnotou *„100 Eur“.*

- ods. 11 hodnota *„10 EUR“* sa nahrádza hodnotou *„100 Eur“.*

6. **Príloha č. 2 Čl. 5** Predaj sa pôvodný text nahrádza novým znením:

*1. Za účelom prevodu vlastníckeho práva k nehnuteľnému majetku mesta, mesto stanovuje minimálne kúpne ceny. Ceny zohľadňujú dostupnosť inžinierskych sietí a dopravnej infraštruktúry.*

|  |  |
| --- | --- |
| **Druh pozemku** | **Minimálna cena 1 m2 v EUR** |
| Pozemky pre podnikateľské účely a služby:Centrum mestaŠiršie centrumOstatné časti mesta | ***70******50******30*** |
| Pozemky podľa zákona č. 182/1993 Z.z. o vlastníctve bytov a nebytových priestorov | ***20*** |
| Pozemky zastavané stavbou vo vlastníctve nadobúdateľa vrátane priľahlej plochy, ktoré svojim umiestnením a využitím tvorí neoddeliteľný celok so stavbou | ***30*** |
| Tzv. zvyškové pozemky | ***20*** |

**Čl. 3**

**Záverečné ustanovenia dodatku**

Tento dodatok č. 2 k Zásadám hospodárenia a nakladania s majetkom mesta Vrútky v znení neskorších dodatkov bol schválený Mestským zastupiteľstvom vo Vrútkach Uznesením č. ........ dňa........... a nadobúda účinnosť dňom............

 Mgr. Branislav Zacharides

 primátor mesta